Folketing
2007-03-27

Vi bliver i folkeskolen. Det er sådan, at søgningen til læreruddannelsen de sidste 3 år er faldet med 40 pct., og alene i år er kvote 2-søgningen faldet med 25 pct. Der er også et stort frafald blandt de mennesker, der starter på læreruddannelsen; i dag er det ca. en fjerdedel, der falder fra. De kommende år vil der også være en meget stor afgang af lærere fra folkeskolen på grund af alder. KL har udtalt, at vi allerede om 5-10 år vil få problemer med lærermangel. Alle de her ting synes jeg peger meget på en katastrofal lærermangel i den kommende tid. Hvorfor er det lige, at ministeren ikke har været ude og give det forkromede svar på, hvordan vi fremover skal løse det her ret massive problem med lærermangel?